C 214/92
SL
Uradni list Evropske unije
16.6.2023
sreda 18. januarja 2023
Odzivanje na svetovne izzive na področju človekovih pravic in demokracije Odziv na pandemijo covida-19 in okrevanje po njej
53. je močno zaskrbljen zaradi dolgoročnih negativnih posledic pandemije covida-19 za splošno stanje demokracije in človekove pravice po vsem svetu; poudarja, da nesorazmerno negativno vplivajo na skupine v najbolj ranljivem položaju, vključno z ženskami, otroki, invalidi, nekaterimi kroničnimi bolniki, starejšimi, lezbijkami, geji, biseksualnimi, transspolnimi, interspolnimi in queer osebami (osebe LGBTIQ), obubožanimi, pripadniki etničnih, verskih in drugih manjšin, begunci in migranti ter osebami v zaporu ali priporu; je zaskrbljen tudi zaradi zamud in ovir za storitve zdravja ter posledičnega porasta nenačrtovanih nosečnosti, spolnega nasilja in nasilja na podlagi spola, nevarnih splavov ter smrti mater in novorojenčkov; z obžalovanjem ugotavlja, da so bili preventivni ukrepi proti covidu-19 uporabljeni kot pretveza za zavrnitev obiskov družinskih članov ali odvetnikov v centrih za pridržanje in za kršenje pravic pridržanih oseb; izreka pohvalo zagovornikom človekovih pravic in novinarjem, ki včasih celo tvegajo svoja življenja, kadar poročajo o kršitvah človekovih pravic med pandemijo ali jih skušajo preprečiti;
54. ponovno poudarja, da sta uživanje najvišjega dosegljivega zdravstvenega standarda in splošni dostop do zdravstvenega varstva med temeljnimi pravicami vsakega človeka brez razlike; poziva EU in njene države članice, naj podprejo zaščito teh pravic, zlasti v državah in regijah, kjer so zdravstvene storitve najbolj omejene, in poziva države, naj dosežejo napredek pri lajšanju dostopa do zdravstvenih storitev; meni, da bi morala EU še naprej financirati razvoj in svetovno dobavo cepiva proti covidu-19, zagotavljati izobraževanje o koristih cepljenja ter povečati razpoložljivost, dostopnost in cenovno dostopnost cepiv, da bi preprečili bolezni, ki se jim je mogoče s cepljenjem izogniti;
55. znova poudarja, da so osebna svoboda, svoboda zbiranja, svoboda misli, vesti, veroizpovedi in prepričanja ter svoboda izražanja temelji demokracije; je močno zaskrbljen, ker zlasti avtoritarni režimi za omejevanje teh svoboščin vse pogosteje uporabljajo tehnologije za množični nadzor, razmere pa so se pod pretvezo ukrepov za preprečevanje covida-19 še poslabšale; poziva k strogi in učinkoviti prepovedi prodaje tehnologij za množični nadzor; poziva k odločnejšemu odzivu na množično infiltracijo dezinformacij in teorij zarote na digitalnem področju, ki jih v veliki meri, a ne izključno, ohranjajo avtoritarni režimi in nedržavni akterji;
Pravice žensk, njihovo opolnomočenje in enakost spolov
56.
obsoja dejstvo, da še nobena država na svetu ni dosegla enakosti spolov; poudarja, da sta v vseh regijah sveta še vedno razširjena nasilje na podlagi spola in presečna diskriminacija; poudarja, da so ženske, deklice in dekleta še vedno glavne žrtve nasilnih kriz ter da se spolno in reproduktivno nasilje in nasilje na podlagi spola nadaljujejo v številnih krajih po svetu, zlasti v oboroženih spopadih, kjer se uporabljajo kot vojno orožje; poudarja, da so tarča nasilja zlasti zagovornice človekovih pravic, aktivistke, novinarke in odvetnice, ki se vse pogosteje soočajo s spletnim nadlegovanjem in ustrahovanjem ter nenehnimi grožnjami in napadi;
57. z veliko zaskrbljenostjo opozarja na porast nasilja na podlagi spola in nasilja v družini ter obžaluje nazadovanje spolnega in reproduktivnega zdravja in pravic tako v državah v razvoju kot v razvitih državah; ponovno poziva EU in njene države članice, naj v celoti podprejo pravico žensk do telesne nedotakljivosti, dostojanstva in samostojnega odločanja ter se učinkovito borijo proti nasilju na podlagi spola in nasilju v družini; opozarja na dejstvo, da so ženske kljub prizadevanjem EU še vedno v manjšini na vodstvenih položajih, zaslužijo manj za enako odgovorno delo in položaj kot moški, njihove sposobnosti in znanja pa so zaradi spola podcenjene ali se jih zmanjšuje;
58. poziva EU in njene mednarodne partnerje, naj okrepijo prizadevanja, da bi ženskam, deklicam, dekletom in ranljivim skupinam zagotovili polno uživanje človekovih pravic in enake možnosti za vse; poziva, da se po vsem svetu odpravijo zakoni in prakse, ki ženskam preprečujejo uveljavljanje pravic, zlasti pravic do izobraževanja, dela ter udeležbe v političnem in javnem odločanju; obžaluje, da se ženskam in gospodinjstvom, ki jih vodijo, zlasti v humanitarnih krizah, odrekajo humanitarna pomoč in osnovne storitve, ker državni in lokalni organi vztrajajo, da morajo te storitve opravljati ženske, hkrati pa jim omejujejo možnosti zaposlitve; poziva države, ki še niso ratificirale in začele izvajati Istanbulske konvencije, naj to storijo čim prej;